Aberdeen (Washington)

Aberdeen (kiejtése: æbərdiːn) az Amerikai Egyesült Államok északnyugati részén, Washington állam Grays Harbor megyéjében elhelyezkedő város. A 2010. évi népszámlálási adatok alapján 16 896 lakosa van. Történet A település nevét a skóciai Aberdeenről elnevezett konzervgyárról kapta. Az 1884-ben Samuel Benn által alapított Aberdeen 1890. május 12-én kapott városi rangot. A város első fafeldolgozóját 1894-ben nyitotta meg A. J. West. A Northern Pacific Railroad nyugati végállomásáért Aberdeen, Hoquiam és Cosmopolis versengett, azonban a vonal végül Ocostáig épült meg. Aberdeen és Hoquiam között mellékvágány épült, amelyet 1895-ben kötöttek össze a fővonallal. A helységet 1900-ban a szalonok, bordélyok és kaszinók magas száma miatt „a nyugati part poklaként”, a magas gyilkossági ráta miatt pedig „az eltűntek kikötőjeként” is ismerték. Billy „Ghoul” Gohl állítólag 140 személyt gyilkolt meg, azonban csak két esetért tudták elítélni. A gazdasági válság során a város 37 fafeldolgozójából 28 megszűnt. A faipar kezdetben nagy jelentőségű volt, azonban az 1970-es évekre a kitermelhető faanyag elfogyott, az üzemek többsége pedig az 1970-es és 1980-as években bezárt. Az aberdeeni kikötőben állomásozik a Lady Washington, amely Robert Gray felfedező hajójának másolata. Éghajlat A város éghajlata óceáni (a Köppen-skála szerint Cfb). Népesség A 2010-es népszámláláskor a városnak 16 896 lakója, 6476 háztartása és 4020 családja volt. A népsűrűség 600 fő/km2. A lakóegységek száma 7338, sűrűségük 260,6 db/km2. A lakosok 80,4%-a fehér, 0,8%-a afroamerikai, 3,7%-a indián, 1,9%-a ázsiai, 0,3%-a a Csendes-óceáni szigetekről származik, 8%-a egyéb, 4,9%-a pedig kettő vagy több etnikumú. A spanyol vagy latino származásúak aránya 15,8% ( ) A háztartások 33,1%-ában élt 18 évnél fiatalabb. 39,9% házas, 15% egyedülálló nő, 7,1% egyedülálló férfi, 37,9% pedig nem család. 29,2% egyedül élt; 10,8%-uk 65 éves vagy idősebb. Egy háztartásban átlagosan 2,56 személy élt; a családok átlagmérete 3,1 fő. A medián életkor 35,6 év volt. A város lakóinak 24,9%-a 18 évesnél fiatalabb, 10,5% 18 és 24 év közötti, 25,8%-uk 25 és 44 év közötti, 26%-uk 45 és 64 év közötti, 13%-uk pedig 65 éves vagy idősebb. A lakosok 49,8%-a férfi, 50,2%-a pedig nő. Gazdaság A Grays Harbor Közösségi Kórház több mint hatszáz főnek ad munkát. Az aberdeeni kikötőből Kína felé exportálnak gépjárműveket. 2005. december 19-én a Weyerhaeuser bejelentette, hogy bezárja aberdeeni fűrészüzemét és cosmopolisi cellulózgyárát. A létesítmények megszűnésével legalább 342-en vesztették el munkahelyüket. 2009 januárjában a vállalat két további gyárat zárt be, így további 221 munkahely szűnt meg. A tervezett leépítésekről az alkalmazottak csak a sajtóból értesültek. A térség legnagyobb foglalkoztatói a Westport Shipyard, a Sierra Pacific Industries, a The Simpson Door Company, a Hoquiam Plywood, a Pasha Automotive, a Willis Enterprises, az Ocean Gold Companies, a Vaughn Company és a Stafford Creek Javítóintézet. További jelentősebb cégek az Ocean Spray, a Walmart, a Sidhu & Sons Nursery USA, Inc., az Overstock.com és a Washington Crab Producers. 2007-ben az Imperium Renewables negyvenmillió dollárt fektetett egy leendő biodízelgyár megépítésébe. A 2015-től a Renewable Energy Group által üzemeltetett létesítmény évente 3,8 millió hektoliter üzemanyagot képes előállítani. 2010 szeptemberében a Weyerhaeuser cosmopolisi gyárának új tulajdonosa lett; a Cosmo Specialty Fibers, Inc. 2011. május 1-jén indította el a cellulóztermelést. Oktatás és kultúra Az Aberdeeni Tankerület két középiskolát (Aberdeen (korábban J. M. Weatherwax) High School és az alternatív Harbor High School) és több általános iskolát tart fenn, emellett a településen található a Saint Mary School katolikus iskola. 2002-ben az Aberdeen High School Weatherwax épülete gyújtogatás miatt leégett; az újjáépített létesítményt 2007. augusztus 25-én adták át. A város déli részén fekvő Grays Harbor Főiskolán megszerezhető végzettséggel egyetemen lehet továbbtanulni. A Timberland Regional Library részeként működő, 1966-ban megnyílt közkönyvtár a megye legnagyobb ilyen létesítménye. Az 1906 óta üzemelő Carnegie könyvtár helyett nyílt létesítményt 2006-ban újították fel. A városi múzeum az 1922-ben épült fegyverraktárban működött; az épület 2018 júniusában leégett. Nevezetes személyek Testvérvárosok A település testvérvárosai: Hakui, Japán Kanazava, Japán Jegyzetek Fordítás Ez a szócikk részben vagy egészben az Aberdeen, Washington című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források Jeff Burlingame: Kurt Cobain: ’Oh Well, Whatever, Nevermind. (angolul) Berkeley Heights: Enslow Publishers. 2006. Anne Cotton: The History of Aberdeen. (angolul) Grays Harbor megye: Grays Harbor Regional Planning Commission. 1982. John Workman: The Third Man. In Bhob Stewart: Against the Grain: Mad Artist Wallace Wood. (angolul) Raleigh (Észak-Karolina): TwoMorrows Publishing. 2003. Irodalom Jeff Burlingame: Moon Olympic Peninsula. (angolul) Berkeley (Kalifornia): Avalon Travel. 2012. John C. Hughes – Ryan Teague Beckwith: On the Harbor: From Black Friday to Nirvana. Las Vegas: Stephens Press. 2005. ISBN 9781932173505 Hozzáférés: 2020. július 21. Ed Van Syckle: The River Pioneers. (angolul) (hely nélkül): Pacific Search Press. 1982. Robert A. Weinstein: Grays Harbor, 1885–1913. (angolul) New York: Viking Press. 1978. További információk Hivatalos honlap (angolul) Curlie (angolul)